1993R2019 — DA — 01.01.2005 — 003.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

▼B

RÅDETS FORORDNING (EØF) Nr. 2019/93

af 19. juli 1993

om særlige foranstaltninger for visse landbrugsprodukter til fordel for de mindre øer i Det Ægæiske Hav

RÅDET FOR DE EUROPÆISKE FÆLLESSKABER HAR —

under henvisning til Traktaten om Oprettelse af Det Europæiske Økonomiske Fællesskab, særlig artikel 42 og 43,

under henvisning til forslag fra Kommissionen ( 1 ),

under henvinsing (SIC! henvisning) til udtalelse fra Europa-Parlamentet ( 2 ),

under henvisning til udtalelse fra Det Økonomiske og Sociale Udvalg ( 3 ), og

ud fra følgende betragtninger:

Det Europæiske Råd erkendte under samlingen på Rhodos den 2. og 3. december 1988, at en række ø-regioner i Fællesskabet har særlige socioøkonomiske problemer; der bør træffes foranstaltninger til at afhjælpe disse problemer;

den særlige geografiske beliggenhed for øerne i Det Ægæiske Hav set i forhold til forsyningskilderne for levnedsmidler og landbrugsprodukter, der er af væsentlig betydning for det daglige forbrug eller for landbruget på øerne, påfører de pågældende regioner byrder, der udgør en alvorlig ulempe for de pågældende sektorer; denne naturbetingede ulempe kan afbødes ved, at der indføres en særlig forsyningsordning for nødvendige basisprodukter;

de produktmængder, der omfattes af nævnte forsyningsordning, skal fastlægges i forbindelse med foreløbige forsyningsopgørelser, der udarbejdes periodisk, og som kan revideres løbende afhængigt af de pågældende regioners behov og under hensyntagen til den lokale produktion; som følge af de foranstaltninger, der i øvrigt er truffet for at fremme udviklingen af den lokale produktion, bør denne ordning anvendes i fem år på frugt og grønsager og samtidig nedtrappes;

nævnte ordning bør medføre et fald i produktionsomkostningerne og i forbrugerpriserne; der bør fastsættes passende foranstaltninger til overvågning af, at dette sker;

for at undgå fordrejning af samhandelen må produkter, der er omfattet af ordningen, ikke sendes til resten af EF-markedet eller udføres til tredjelande;

der bør etableres en hensigtsmæssig og effektiv forvaltning og kontrol af ordningens iværksættelse;

de særlige forhold for landbrugsproduktionen på øerne i Det Ægæiske Hav kræver speciel opmærksomhed, og det er nødvendigt at fastsætte foranstaltninger såvel inden for husdyropdræt og animalsk produktion som inden for planteafgrøder;

for at støtte udviklingen af produkter fra det traditionelle husdyrbrug på de pågældende øer bør der ydes en tillægspræmie for opfedning af tyre og for opretholdelse af ammekobesætninger, ligesom der bør yder støtte til privat oplagring af traditionel, lokalt fremstillet ost;

for frugt, grønsager og blomster bør der træffes foranstaltninger til støtte for og forøgelse af produktionen, forbedring af bedrifternes produktivitet samt af produktkvaliteten;

der bør også træffes foranstaltninger til støtte for produktionen af konsumkartofler og læggekartofler;

for at støtte den traditionelle vinavl på de pågældende øer bør der ydes støtte til dyrkning af vinstokke, der anvendes til fremstilling af kvalitetsvine fra bestemte dyrkningsområder (kvbd), der opfylder kravene i EF-bestemmelserne og indgår i et program for kvalitetsforbedring;

for at støtte og fremme en kvalitetsforbedring af den lokale produktion af hedvine (khvbd) bør der ydes støtte for at kompensere for lageromkostningerne i forbindelse med lagringen af nævnte produktion;

for at støtte den traditionelle olivendyrkning på de pågældende øer, opretholde produktionspotentiellet og bevare landskabet og naturmiljøet bør der ydes en hektarstøtte, forudsat at olivenlundene vedligeholdes på en sådan måde, at der sikres en regelmæssig produktion;

biavl er en aktivitet af betydning for bevarelsen af den betydelige, men følsomme flora, der findes på de pågældende øer, og samtidig bidrager den til befolkningens indkomst; denne traditionelle aktivitet bør derfor fremmes ved en støtte, der kan medvirke til at nedbringe de høje produktionsomkostninger; støtten bør ydes inden for initiativer til forbedring af afsætningsvilkårene for honning, som skal gennemføres af producentsammenslutninger; indtil sammenslutningerne er dannet, bør støtten ydes til alle honningproducenter, men begrænses til et mindre beløb og en bestemt periode;

landbrugsbedrifternes struktur på de pågældende øer er meget mangelfuld og præget af særlige vanskeligheder; der bør derfor fastsættes undtagelser fra de bestemmelser, der begrænser eller udelukker ydelse af visse former for strukturstøtte;

vigtige strukturforanstaltninger til udvikling af landbruget på de pågældende øer finansieres inden for EF-støtterammer, hvis sigte er at fremme udviklingen og strukturtilpasningen i tilbagestående regioner (mål nr. 1) i henhold til Traktatens artikel 130 A og 130 C;

alle de problemer, som gør sig gældende for øerne i Det Ægæiske Hav, skærpes af, at øerne har en ringe udstrækning; for at foretage en prioritering og sikre, at foranstaltningerne bliver effektive, bør disse kun anvendes på de øer, hvis befolkningstal ikke overstiger 100 000 fastboende, benævnt »mindre øer« —

UDSTEDT FØLGENDE FORORDNING: